Athugasemdir velferðarsviðs Reykjavíkurborgar eru færðar inn með rauðu letri.

# REGLUGERÐ

## um starfsleyfi til félagasamtaka, sjálfseignarstofnana og annarra einkaaðila sem veita félagsþjónustu.

Nauðsynlegt að skoða hvort æskilegt sé að hafa eina reglugerð fyrir starfsleyfi, á grundvelli laga um þjónustu við fatlað fólk með langvarandi stuðningsþarfir og lögum um félagsþjónustu sveitarfélaga. Í einhverjum tilfellum er möguleiki að sami aðili komi til með að vera veita þjónustu skv. báðum lögum á sama tíma.

Athugasemdir þessar eru settar fram með fyrirvara þar sem engar umræður hafa átt sér stað um efni reglugerðarinar í samráðshóp sem settur var á laggirnar í tengslum við vinnu að reglugerð um starfsleyfi á grundvelli laga um þjónustu við fatlað fólk með miklar stuðningsþarfir.

### I. KAFLI

## Almenn ákvæði.

### 1. gr.

#### Gildissvið.

Reglugerð þessi gildir um útgáfu og skilyrði starfsleyfa til handa félagasamtökum, sjálfseignarstofnunum og öðrum einkaaðilum sem veita eða hyggjast veita þjónustu samkvæmt lögum nr. 40/1991 um félagsþjónustu sveitarfélaga.

2. gr*.*

*Markmið*

Markmið reglugerðar þessarar er að stuðla að og tryggja að félagsþjónusta sem veitt er af félagasamtökum, sjálfseignastofnunum og öðrum einkaaðilum sé í samræmi við lög og reglur á sviðinu og uppfylli þær faglegu kröfur sem gera má til slíkra þjónustuaðila. Við framkvæmd félagsþjónustu skulu sköpuð skilyrði til að einstaklingurinn geti tekið virkan þátt í samfélaginu á eigin forsendum. Félagsleg þjónusta skal í heild sinni miða að valdeflingu og miðast við einstaklingsbundnar þarfir og aðstæður.

Samræmi verður að vera milli markmiða þessarar reglugerðar og reglugerðar um starfsleyfi á grundvelli laga um þjónustu við fatlað fólk með miklar stuðningsþarfir.

II. KAFLI

## Leyfisveitingar.

### 3. gr.

#### Starfsleyfisskylda.

Öll starfsemi félagasamtaka, sjálfseignarstofnana og annarra einkaaðila sem fellur undir ákvæði laga um félagsþjónustu sveitarfélaga nr. 40/1991 með síðari breytingum, skal hafa gilt starfsleyfi.

 Óheimilt er að hefja starfsleyfisskyldan rekstur sem fellur undir ákvæði þessarar reglugerðar án þess að starfsleyfi hafi verið gefið út.

Nauðsynlegt að skilgreina hverjir eru einkaaðilar.

### 4. gr.

#### Umsókn um starfsleyfi.

Umsókn skal skila rafrænt á þar til gerðu eyðublaði og skal send velferðarráðuneytinu.

Telji velferðarráðuneytið að ófullnægjandi upplýsingar séu í umsókn um starfsleyfi skal vísa henni frá skriflega og gera grein fyrir þeim þáttum sem bæta þarf úr.

Nauðsynlegt að tilgreina nánar hvað á að koma fram í eyðublaði, almennar upplýsingar um umsækjanda, hver fer með fyrirsvar ef lögaðili, lýsing á starfsemi umsækjanda, rekstrarformi. lýsing á markmiði og innihaldi rekstursins. Þurfa einhver fylgigögn að vera til staðar t.d. drög samning við ábyrgðaraðila ?

### 5. gr.

#### Skilyrði starfsleyfis.

Til þess að umsækjandi fái útgefið starfsleyfi samkvæmt reglugerð þessari skal hann uppfylla eftirfarandi skilyrði:

1. Umsækjandi og starfsmenn hans hafi ekki hlotið dóm vegna brota á ákvæðum XXII. kafla, 211. gr. eða 218. gr. almennra hegningarlaga. Hafi viðkomandi verið dæmdur til refsingar fyrir brot á öðrum ákvæðum almennra hegningarlaga skal meta áhrif þess á hæfi viðkomandi til að gegna því starfi sem um ræðir, m.a. að teknu tilliti til eðlis starfseminnar og alvarleika brotsins.
2. Húsnæði fullnægi kröfum laga og reglugerða um aðgengi og á sviði hollustuhátta og bygginga- og brunamála.
3. Lögð sé fram rekstraráætlun sem tilgreini leiðir til öflunar rekstrarfjár og fyrirhugaða nýtingu þess.
4. Umsækjandi uppfylli að öðru leyti kröfur laga og reglugerða eftir því sem við á um reksturinn og þjónustuna.
5. Ekki liggi fyrir önnur málefnaleg sjónarmið sem mæla gegn veitingu starfsleyfis m.t.t. þess rekstrar sem um ræðir og starfsleyfið nær til.

Hvað með skyldutryggingar, vottorð frá bruna- og eldvarnareftirliti o.s.frv. Þarf að framvísa slíkum gögnum ?

### 6. gr.

#### Útgáfa starfsleyfis.

Ráðuneytið skal afla umsagnar notendaráða í því sveitarfélagi sem starfsemin er, áður en umsókn um starfsleyfi er tekin til afgreiðslu. Ef fyrirhugað er að reka starfsemi á fleiri en einu svæði skal afla umsagna frá notendaráði á hverju svæði fyrir sig.

 Tilkynna skal umsækjanda um starfsleyfi ákvörðunina skriflega og upplýsa um heimild til að krefjast rökstuðnings fyrir henni.

Uppfylli umsækjandi skilyrði 5. gr. reglugerðar þessarar gefur ráðuneytið út starfsleyfi honum til handa.

Hefjist starfsemi leyfishafa ekki innan eins árs frá dagsetningu útgáfu starfsleyfis fellur starfsleyfið úr gildi.

Þarf ekki að vera ákvæði um gildistíma starfsleyfa ? Sjá 8. gr. reglugerðar um starfsleyfi á grundvelli laga um þjónustu við fatlað fólk með miklar stuðningsþarfir.

### 7. gr.

#### Umfang starfsleyfis.

Starfsleyfi samkvæmt reglugerð þessari skal gefið út á nafn umsækjanda. Það heimilar eingöngu þjónustu af þeirri tegund, í því húsnæði sem þar er tilgreint og eftir atvikum á þeim árstíma sem tilgreindur er í leyfinu.

Á að vera heimilt að binda leyfið nánari skilyrðum s.s. hvort þjónustan kalli á tiltekna aðstöðu, hvort leyfið nái til fleiri þjónustusvæða ?

## III. kafli

## Breytingar í leyfisskyldri starfsemi.

### 8. gr.

#### Breytingar á starfsemi og framsal réttinda.

Starfsleyfishafa ber að veita velferðarráðuneytinu og viðkomandi sveitarfélagi eða félagsþjónustusvæði upplýsingar um breytingar sem kunna að verða á rekstri starfseminnar eða skipulagningu og veitingu þjónustunnar, án ástæðulauss dráttar.

Ráðuneytið metur upplýsingar skv. 1. mgr., innan fjögurra vikna frá móttöku þeirra og tilkynnir starfsleyfishafa skriflega hvort nauðsynlegt sé að gefa út nýtt starfsleyfi. Ber þá starfsleyfishafa að leggja fram umsókn þess efnis í samræmi við ákvæði 5. gr. ~~7. gr.~~. reglugerðar þessarar.

Starfsleyfishafa er óheimilt að semja við þriðja aðila um að annast einhverja þá þætti sem liggja til grundvallar veitingu starfsleyfis nema viðsemjandi hafi gilt starfsleyfi til þess þáttar sem um ræðir. Starfsleyfishafa er þó heimilt að semja við þriðja aðila um að annast afmarkaða rekstrar- eða þjónustuþætti sem ekki liggja til grundvallar veitingu starfsleyfis.

Taki nýr rekstraraðili við starfsemi sem hefur gilt starfsleyfi er ráðuneytinu heimilt, að fenginni umsókn þar um, að færa starfsleyfið á nýjan rekstraraðila án þess að gefið verði út nýtt starfsleyfi enda verði engin önnur breyting á starfseminni. Með þessu færast öll skilyrði, réttindi og skyldur sem felast í starfsleyfinu yfir á hinn nýja starfsleyfishafa og skal starfsleyfið fært yfir á nafn nýja leyfishafans.

Óljóst er hvað átt er við með „félagsþjónustusvæði“.

### 9. gr.

*Aðilar þegar í rekstri.*

Þeim félagasamtökum, sjálfseignarstofnunum og öðrum einkaaðilum sem við gildistöku reglugerðar þessarar veita þjónustu skv. lögum um félagsþjónustu sveitarfélaga, ber að sækja um starfsleyfi á grundvelli reglugerðar þessarar innan sex mánaða frá gildistöku hennar.

### 10. gr.

#### Tilkynning um lok starfsemi.

Þegar starfsleyfishafi tekur ákvörðun um að hætta ~~ljúka~~ starfsemi ber honum að tilkynna það til ráðuneytisins án ástæðulauss dráttar og fellur starfsleyfi úr gildi þegar starfsemi er hætt.

### 11. gr.

#### Afturköllun starfsleyfis.

Liggi fyrir upplýsingar um að starfsleyfishafi vanræki skyldur sínar gagnvart notendum þjónustunnar eða aðrir annmarkar séu á starfsemi starfsleyfishafa skal velferðarráðuneytið tilkynna starfsleyfishafa og viðkomandi sveitarfélagi eða félagsþjónustusvæði um það skriflega, tilgreina hverjir annmarkarnir eru og eftir atvikum með hvaða hætti skuli bætt úr, innan tilgreindra tímamarka. Hafi ekki verið bætt úr tilgreindum annmörkum innan veitts tímafrests getur velferðarráðuneytið afturkallað útgefið starfsleyfi.

Sé um að ræða alvarlega annmarka á starfsemi starfsleyfishafa að mati ráðuneytsins skal afturkalla starfsleyfi samstundis og stöðvast þá starfsemin.

Hvað ef leyfi eru afturkölluð/útrunnin og starfsemi heldur áfram ?

### 12. gr.

#### Gildistaka.

Reglugerð þessi, sem sett er með stoð í 10. gr. laga nr. 40/1991, um félagsþjónustu sveitarfélaga, öðlast gildi þann 1. október 2018.

#### Velferðarráðuneytinu xx 2018.

Ásmundur Einar Daðason

### félags- og jafnréttismálaráðherra.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ellý Alda Þorsteinsdóttir.*